《阿𧞔曲和赵璞函娵隅集中作》
清代·陈文述

东寺花幢梵声起，马蹄逸矣平章死。千秋遗恨泣韶颜，一片清泠桥下水。

段家九叶擅雄才，亲为梁王百战来。已见红军归蜀道，俄闻玉女降秦台。

秦台明月夜当午，烛暗双花闻笑语。苍山岚暖郁朝云，洱海波春蒸暮雨。

雨云暮暮复朝朝，翠被浓香梦不消。甲帐健儿横铁笛，丁帘侍女按璚箫。

甲帐丁帘行乐地，鱼腹有人传锦字。鸳鸯独宿亦无憀，屏帷春雨悲捐弃。

七星关外认归程，旧侣难忘故剑情。孤坐肉屏听铁立，果然小别抵三生。

碧鸡金马无传箭，重来祇为新婚恋。方幸蛾眉百岁齐，谁知雀胆中宵变。

愿共双飞返故林，夜深苦口说丁宁。可怜儿女更番动，争奈英雄不肯听。

来朝闻变惊魂碎，黄泉虽誓身难代。佛塔烟中哭鬼雄，蟂矶心事真无奈。

云片波潾吊影孤，雁门梦断泣呜呜。从臣更惜杨渊海，灵草难寻押不芦。

西师重袭仍难制，呼救空劳走书币。虎子难堪此日言，狙公应悔当年计。

已卜天心眷建康，眼看走死笑梁王。菜坪华岫知何处，春草残墓吊夕阳。

玉案山平险难控，花暗银棱亦如梦。南征望重颍川侯，不容故事依唐宋。

祇有僧奴志不移，复仇心事托题诗。至今金齿江山外，尚有乌蛮说绣旗。

作者简介：陈文述（1771～1843）初名文杰，字谱香，又字隽甫、云伯，英白，后改名文述，别号元龙、退庵、云伯，又号碧城外史、颐道居士、莲可居士等，钱塘（今浙江杭州）人。嘉庆时举人，官昭文、全椒等知县。诗学吴梅村、钱牧斋，博雅绮丽，在京师与杨芳灿齐名，时称“杨陈”，著有《碧城诗馆诗钞》、《颐道堂集》等。